
REZUMAT 


Marțian Negrea se numără printre profesorii primului front de cadre didactice ale 
Conservatorului din Cluj, calitate în care s-a remarcat nu numai prin ţinuta profesională, 
dar și prin lucrările teoretice și creaţiile care l-au impus atenţiei specialiștilor timpului. 
În același timp el s-a impus în viața muzicală a Clujului în calitate de dirijor și fondator al 
viitoarei Societăți Filarmonice, în care a antrenat studenţii instituției și profesioniști de la alte 
instituţii de profil. În perioada clujeană el a obţinut remarcabile succese profesionale, atât în 
munca didactică cât și în cea creatoare, beneficiind de prestigioasele premii de compoziţie 
George Enescu și Cremer și a publicat importante studii consacrate unor figuri ilustre ale 
muzicii românești: Eusebie Mandicevschi, Gheorghe Dima, lon Căian. Toate acestea fac 
obiectul unor succinte analize, insistând asupra legăturilor cu puternicul centru cultural în 
care și-a desfășurat prima parte a vieții. De asemenea, sunt prezentate creaţiile lui elaborate 
în perioada clujeană și care au primit botezul publicului în orașul la a cărui viață cultural- 
artistică a avut o contribuţie însemnată. 


Cuvinte cheie: profesor, dirijor, organizator, compozitor, muzicolog, Societatea Filarmonică 

Personalitate marcantă a muzicii românești, Marțian Negrea 
(1893-1973) se numără printre marii ctitori de cultură ai Clujului, oraş în 
care a activat două decenii, ce pot fi considerate printre cele mai importante 
din traiectoria sa artistică şi creatoare. Numele său este indisolubil legat de 
cel al Conservatorului, Filarmonicii, Operei, vieţii muzicale a orașului, 
dar și de figuri şi de locuri intrate și prin el în harta spirituală românească, 
fie că este vorba de loan Căian, Gheorghe Dima, sau de reperele geografice 
şi spirituale transilvănene, fie că e vorba despre Munţii Apuseni sau de 
Valea Târnavelor. Totodată el rămâne puternic ancorat de viaţa culturală 
clujeană şi prin legăturile strânse cu reprezentanţii ei, în frunte cu 
Lucian Blaga şi Gheorghe Dima. 

Recomandarea pentru noul conservator românesc înființat în 
vechiul centru cultural transilvan era făcută de remarcabilele rezultate 
obţinute la Viena și confirmate şi de certificatul de absolvire a cursurilor 
„într-un timp record” — cum avea să spună mai târziu, într-un material 
păstrat în fondul documentar din arhiva de la Ariceștii Rahtivani, judeţul 
Prahova. 

Atracția pentru orașul de la poalele Feleacului era alimentată de 
dorinţa de a se pune în slujba noului curent de emancipare culturală, dar și 
de mai vechile sale legături cu Gheorghe Dima, cel care primise cu deosebit 
entuziasm sarcina reorganizării instituţiei (provenind din fostul 
conservator românesc orăşenesc), fiind convins de necesitatea dotării ei în 
primul rând cu profesori competenți și cu o mare deschidere culturală. 
Probabil că în virtutea acestei stringente necesităţi de cadre prestigioase, 
tânărul Negrea își permitea să-l invite ca profesor în oraşul din inima 
Transilvaniei și pe fostul său dascăl de la Viena, Eusebie Mandicevschi. 
Propunerea îl impresionează puternic pe eminentul muzician vienez de 
origine bucovineană, unul dintre marii editori muzicali ai Europei, 
dar venea prea târziu pentru vârsta sa (avea 65 de ani). 

Reîntâlnirea cu Gheorghe Dima, acum în fruntea unui tot mai 
puternic front artistic, îi putea înzeci forțele, tânărul maestru având 
posibilitatea cunoaşterii profunde a creaţiei directorului Conservatorului — 
al cărui nume îl va purta instituţia ctitorită — și a stabilirii unor relaţii fireşti 
între noua muzică românească şi cea a predecesorilor. 

Există suficiente dovezi că cei doi muzicieni au intrat în relaţii foarte 
strânse, ceea ce le permitea cunoaşterea reciprocă şi chiar discutarea unor 
probleme pe care le ridica muzica românească în faza afirmării ei europene 

și a făuririi unui limbaj propriu, bazat pe experiența multiseculară a 
poporului român şi pe cea a muzicii occidentale. Poate și pentru aceasta 
tânărul muzician îi va purta lui Gheorghe Dima o vie și nedezminţită 
recunoştinţă. 

Va vorbi despre el în diferite ocazii, îi va interpreta muzica şi se va 
lupta pentru impunerea ei, folosind-o ca sursă de inspiraţie chiar în 
creaţiile sale (vezi în primul rând Divertismentul pentru orchestră). 

În amintirea bunului său îndrumător, îi va ajuta familia rămasă fără 
sprijin material şi moral. Astfel la 18 octombrie 1954, Maria Moga-Dima, 
fiica muzicianului, îi scria din Braşov, mulțumindu-i pentru „gestul de 
omagiu și de recunoştinţă ce se aduce neuitatului nostru părinte şi care se 
răsfrânge în mod atât de binefăcător asupra fiicelor sale”. Probabil că este 
vorba de repunerea în drepturi a moștenitoarelor artistului, de către obştea 
muzicienilor. Cu mult înainte, mai exact la 14 iunie 1925, Maria Dima îi 
scria la Cluj, pe adresa pe care o va păstra mult timp (Andrei Mureșianu, 
nr. 12), la puţină vreme după dispariţia autorului baladei pentru bas, 
mezzosoprană, cor mixt şi pian/orchestră Mama lui Ştefan cel Mare, 
aceste emoționante rânduri: „Din inimă îți mulțumim noi toți pentru 
dragostea ce i-ai arătat şi în boală și mai cu seamă înainte, când, din felul 
D-tale de a fi lui aşa simpatic (...) l-ai înviorat şi înveselit de multe ori pe 
iubitul nostru decedat”. Ambele scrisori autografe se găsesc în fondul 
arhivistic „Marțian Negrea”, păstrat de nora şi nepoata muzicianului — 
Miruna, în casa din Ariceștii-Rahtivani de lângă Ploiești, cărora le aducem 
pe această cale cuvenitele mulțumiri pentru încredințarea materialelor 
necesare întocmirii unei monografii a muzicianului, ce-şi aşteaptă suportul 
financiar pentru tipărire, având deja avizul Uniunii Compozitorilor şi 
Muzicologilor. 

Deci, în cel de-al treilea an de funcţionare a noii instituţii clujene, 
își face apariţia la catedra de armonie și contrapunct Marțian Negrea. 
El se adaugă noii generaţii chemată să consolideze temeliile puse de 
Gheorghe Dima: Dimitrie Popovici-Bayreuth (canto), Ion Scarlatescu 
(teorie), Ilie Sibianu (pian), Ana Voileanu-Nicoară (pian), Augustin Bena 
(teorie-solfegii), Remus Cionca (vioară). Împreună cu el pășeau în tânăra 
instituție muzicală transilvăneană Lya Pop, la canto și Jean Bobescu, 
la vioară, acesta din urmă sosind în Ardeal după stagiul său ieşean și de la 
Chișinău, intrat în mai vechile noastre preocupări [21, p. 149-199]. 

Aşadar, debutul în cariera pedagogică se realizează sub oblăduirea 
lui Gheorghe Dima, care îi îndrumase în multe perioade de timp și 
pregătirea componistică. La 1 iulie 1922 se înscrie la concursul pentru 
ocuparea Catedrei de contrapunct şi compoziţie şi la 30 septembrie se 
aprobă de către minister numirea lui ca profesor suplinitor al instituției 
artistice clujene. 

Decizia nr. 973 din 1923 a aceluiaşi minister îi acordă titlul 
provizoriu — conform uzanțelor vremii. Va fi definitivat la 6 septembrie 
1926, prin actul semnat din partea Ministerului Instrucțiunii de poetul 
Ion Minulescu, după ce la 1 noiembrie 1925 fusese numit de rectorul 
Augustin Bena, diriginte al claselor de teorie şi compoziţie. 

Din lipsă de cadre specializate este nevoit să predea şi cursurile de 
forme muzicale, teoria instrumentelor, muzică de cameră şi ansamblu 
orchestral. Seriozitatea cu care a privit aceste discipline încredințate 
suplimentar se poate vedea şi din viitoarele cursuri litografiate, puse cu 
generozitate la dispoziţia tineretului studios. 

Sub conducerea sa încep concertele formațiilor instituţiei clujene, 
pentru a căror organizare militase şi Gheorghe Dima. Un afiş anunţă 
pentru 11 iunie 1925, în sala Teatrului Naţional din Cluj, producţia de fine 
de an a elevilor Conservatorului local, în care orchestra, dirijată de tânărul 
maestru, Marțian Negrea, prezenta uvertura beethoveniană Coriolan şi 
Cântecul destinului de Johannes Brahms. 

La interpretarea acestei din urmă creaţii participa și corul instituţiei 
de învățământ artistic din orașul de pe Someş, organizat de același 
entuziast profesor. După informaţia pianistei Ana Voileanu-Nicoară 
[28, p. 130], preluată de Constantin Zamfir [29, p. 141], aceasta a fost ultima 
lucrare corală studiată de formaţia pregătită de Dima, dar pe care el nu a 
mai putut să o prezinte în concert din cauza bolii, lucrarea fiind preluată la 
finele anului şcolar 1924-1925 de tânărul Marțian Negrea. 

Legăturile sufletești şi artistice dintre cei doi muzicieni, unul aflat la 
sfârşitul, iar celălalt la începutul carierei, permit acest transfer. Nu trebuie 
uitat că tânărul muzician se bucura de o prețuire deosebită în ochii 
maestrului și directorului său, care l-a recomandat pentru un ajutor de 
creaţie [29, p. 173]. 

Ascensiunea sa va continua cu angrenarea în viața artistică a 
orașului, dornic să-și făurească un climat cultural și artistic pe măsura 
entuziasmului vremii. 

În luna mai 1926, numele lui Negrea apare pe un afiș care ne 
interesează în mod cu totul deosebit pentru urmărirea activităţii sale 
organizatorice și interpretative. Este concertul Filarmonicii care poartă deja 
numele ctitorului, Gheorghe Dima, cu Suita lui Claude Debussy, 
Idila Siegfried de Wagner și Preludiile lui Liszt, presa consemnând că 
„D-lui Marțian Negrea, dirijorul, îi revine partea cea mai mare de merit 
pentru această audiție muzicală. Compozitor inspirat, profesor distins al 
Conservatorului din localitate, d-sa este şi un inteligent mânuitor al 
baghetei de dirijor. Pentru această din urmă calitate, Filarmonica 
«Gh. Dimav»” îi va fi un bun prilej de perfecţionare” [2, p. 390]. 

Reţinem, deci, că la mai puţin de un an de la moartea ctitorului 
conservatorului clujean, unul dintre cei mai tineri colegi ai săi are iniţiativa 
întemeierii unei filarmonici care nu numai să continue eforturile incipiente 
ale lui Dima, dar și să-i poarte numele. 

Debutul său dirijoral nu a fost, totuşi, prea de bun augur. Dirijorul 
Eugen Pricope redă destăinuirile muzicianului, pe care l-a avut ca 
îndrumător la Bucureşti, cuvinte referitoare la felul cum a apărut prima 
dată în faţa orchestrei, în Samson și Dalila, într-un spectacol al Operei 
Române din Cluj: „E uşor să oferi asemenea posibilități ce echivalează cu 
îmbrâncirea în apă a unui neînotător [19, p. 27]. 

Nedispunând, așadar, de o pregătire specială pentru această 
activitate, dirijorul declară la capătul celălalt al activităţii sale: „Nu ştiu cum 
am scos-o la capăt, mă țineam după orchestră... Sunt întâmplări care îți pot 
tăia elanul pentru o viaţă întreagă” [19, p. 28]. 

Este astăzi o certitudine că elanul debutantului nu numai că nu a 
fost tăiat, dar s-a amplificat și în felul acesta se pune în slujba fondării 
viitoarei şi încă îndepărtatei filarmonici clujene, care va străluci peste 
decenii, sub conducerea lui Antonin Ciolan, o altă figură ilustră a Clujului 
muzical, a cărui viaţă și activitate am conturat-o recent și-și aşteaptă 
momentul pentru a ieși la public [23]. 

Așa cum am arătat deja, într-un articol publicat în presa clujeană 
din anul aniversării centenarului naşterii compozitorului [22, p. 5], 
Negrea va conduce destinele acestei instituții timp de 13 ani. 

Deocamdată el trebuie să înfrunte, ca şi colegul său ieşean în 
bătrânul oraş moldav, avatarurile acestei munci nesusținute oficial, ci doar 
prin entuziasmul unui colectiv dornic să aducă concitadinilor bucuria marii 
muzici. 

Împreună cu instrumentiștii şi câțiva soliști ai Operei, organizează 
concerte vocal-instrumentale în oraș, în diferite școli. 

Orchestra pe care o conduce omagiază centenarul titanului de la 
Bonn, interpretând sub conducerea lui Marțian Negrea Missa Solemnis şi 
Christos pe muntele Măslinilor. Societatea filarmonică interpretează sub 
conducerea aceluiaşi dirijor Simfonia a IV-a, uvertura Leonora nr. 3 şi 
Concertul în Do major (solistă — pianista Ana Voileanu), remarcându-se la 
şeful de orchestră „precizie, sobrietate” [7]. 

În cel de-al doilea concert comemorativ, ce se va organiza peste 
două săptămâni, Marțian Negrea prezintă clujenilor, în fruntea aceleași 
orchestre, Simfonia a V-a, Simfonia a VII-a şi Concertul pentru vioară în 
Re major (solist — Keller). 

Detalii despre calitatea interpretărilor orchestrei conduse de 
Marțian Negrea aflăm din revista „pentru probleme sociale și economice”, 
„Societatea de mâine”: „Rareori se oferă un program așa de bine echilibrat 
ca cel compus de d-nul Marțian Negrea, cu prilejul concertului simfonic al 
societăţii de muzică Gh. Dima” [1, pp. 467-468]. 

În program figura uvertura Coriolan, Eglogue de Rabaud și Simfonia 
a Il-a de Brahms, punctul culminant fiind considerat Rapsodia a Il-a de 
George Enescu, „mai ales că la Cluj e pentru prima oară când se joacă (sic!) 
din maestrul nostru bucăţi simfonice” [1, pp. 467-468]. Cronica reţine că 
reuşita concertului a fost asigurată în primul rând de bagheta destoinicului 
dirijor şi de orchestra Operei, care are elemente valoroase pentru alcătuirea 
unui ansamblu simfonic ce va prinde viață din entuziasmul şi munca 
profesorului clujean. 

Marțian Negrea va reedita la Cluj reţeta preconizată la laşi de 
Teodor T. Burada, cu concertele populare, organizate în iarna anului 1927, 
asemenea manifestări fiind primite cu multă simpatie şi interes, deopotrivă 
de presa locală și de public. De aceea, nu ne miră să descoperim în presa 
epocii şi asemenea aprecieri necesare pentru reconstituirea figurii 
animatorului și interpretului: „Sub bagheta destul de energică a d-lui 
M. Negrea diversele talente și-au găsit diapazonul unitar” [3, p. 128]. 

Putem deduce din această aserțiune că orchestra simfonică clujeană 
nu era alcătuită exclusiv din elementele de la Opera Română, ci erau 
antrenați şi elevii mai talentaţi ai Conservatorului. 

Autorul primului studiu monografic dedicat lui Negrea aminteşte și 
de laurii pe care artistul îi păstra încă la data reconstituirii traseului vieţii, 

fiind dăruiţi în urma uneia dintre memorabilele manifestări muzicale. 
Pe eise putea citi: „6 11/1927, Maestrului Marțian Negrea cu prilejul 
Centenarului Beethoven, elevii Conservatorului din Cluj” [19, p. 28]. 

Sigur că tânărul director artistic și prim dirijor al Societăţii 
filarmonice se baza pe avantajul existenţei în Cluj a unei instituţii de 
spectacole lirice, urmărind extinderea paletei vieţii muzicale și spre 
domeniul simfonic, crezând în necesitatea ca cele trei instituţii artistice 
(Opera Română, Filarmonica și Conservatorul) să-și conjuge eforturile 
pentru promovarea culturii. El pare a fi cel mai potrivit element de legătură 
între aceste instituții cu profil muzical, apărând ca profesor, dirijor la 
Conservator şi la Operă şi ca director al orchestrei filarmonice, apoi ca 
director artistic al acestei instituții muzicale (1927-1940). 

Cu prilejul împlinirii a 140 de ani de la moartea lui Mozart, în 1931, 
Negrea a organizat un festival cuprinzând lucrări ale genialului muzician: 
uvertura operei Flautul fermecat, Simfonia nr. 40 în sol minor și unul din 
concertele pentru pian (solistă - Ana Voileanu), iar la 15 mai dirijează 
Bastien şi Bastienne, singspiel-ul mozartian într-un act, cu interpreţi, coriști și 
membri ai orchestrei recrutați din rândul tinerilor conservatoriști. 

Din anul 1935, tânărul dirijor ia inițiativa prezentării unor lucrări 
româneşti în cadrul fiecărui concert simfonic. Începutul îl face „un poem 
simfonic propriu” (probabil Fantezia simfonică, premiată în 1921 la 
concursul „Enescu”) remarcându-se „la pupitru compozitorul profesor 
Marțian Negrea, a cărui competenţă nu mai e nevoie să o relevăm din nou” 
[27, p. 75]. 

Această activitate dirijorală în fruntea orchestrei clujene va continua 
până la izbucnirea celui de-al Doilea Război Mondial și ea se va extinde 
cu timpul, cuprinzând şi alte manifestări cum ar fi cele amintite de 
Ana Voileanu-Nicoară. Pianista parcurge împreună cu eminenta cântăreață 
de lieduri, Veturia Ghibu, vasta literatură a genului: Brahms, Wolf, 
Brediceanu, Negrea. 

„Performanța celor trei concerte de muzică vocală românească, 
oferite de noi publicului clujean în 1928 — şi în care figurau şi lucrări de 
Marțian Negrea -— este probabil unică în analele concertistice românești” — 
îşi aminteşte eminenta pianistă [26, p. 101]. 

Împreună cu Şcoala romano-catolică de muzică din localitate va 
prezenta Stabat Mater de Pergolesi, Missa în do, Missa brevis şi Recviemul de 
Mozart, Missa Papae Marcelli de Palestrina ş.a. 

Toate acestea îl vor ajuta mai târziu în conceperea propriei lucrări, 
Recviemul-parastas, scris însă într-un stil cu totul aparte, așa cum am arătat 
în urmă cu două decenii [24, p. 61-69], lucrare investigată recent şi de 
Adrian Pop [18]. 

La 31 septembrie 1931, este numit de Ministerul Instrucțiunii, 
Cultelor şi Artelor membru în consiliul de administraţie al Operei Române 
din Cluj și va intra şi în componenţa consiliului superior al Academiei de 
Muzică, alături de Zaharia Bârsan, Flor Breviman, lonel Crișan, Ecaterina 
Fotino ş.a., așa cum se poate vedea și din recenta monografie a Operei din 
Cluj [12]. 

Făcând parte din consiliul de administrație şi din comitetul de 
lectură al Operei, Negrea apare și la pupitrul acestei instituţii, ca șef de 
orchestră în spectacolele cu Samson și Dalila, Faust, Coppelia, Pescuitorii 
de perle etc. 

Apariţia de la Operă îi atrage „elogii pentru înțelegerea cu care a 
dirijat spectacolul” lucrării lui Bizet, regizat de Nicolae Bretan, care s-a 
bucurat de un real succes [13, p. 1]. 

Nu vom intra în detaliile colaborării dintre aceşti doi artiști clujeni, 
ele făcând obiectul altui studiu monografic ce-şi așteaptă publicarea, 
dar vom aminti reîntâlnirea lor în montarea operei lui Negrea, 
Păcat boieresc, de către autorul operei Horia, regizor al scenei lirice clujene 
timp de aproape trei decenii. 

La încercarea de reconstituire a celor mai importante repere ale 
trebuie amintită şi reputaţia de folclorist, Brediceanu remarcându-l printre 
cei care „s-au așternut pe culegeri”, dându-și seama că noua creaţie 
românească trebuie să-și aibă „adânci rădăcini în folclorul muzical” 
[9, p. 11]. 

Această reputație ne este confirmată și de faptul că Sabin Drăgoi, 
ajuns la definitivarea colecției și studiului însoțind cele 303 Colinde, îl caută 
la Cluj pe Negrea pentru a-i cere părerea - aşa cum reține şi 
Nicolae Rădulescu, biograful autorului Năpastei [11, p. 46], operă învecinată 
cu Păcat boieresc, atât din punctul de vedere al concepției cât şi ca tematică, 
desprinsă din lumea rurală, a lui Caragiale și Sadoveanu. 

Toate aceste activități o completează pe cea de profesor la 
Conservator. Cartea sa de muncă pe parcursul a douăzeci de ani nu 
înregistrează decât aceste date: 1 septembrie 1921 — profesor suplinitor, 

1923 -— profesor titular provizoriu, 1926 — profesor titular definitiv, 1928 — 
prima gradaţie, 1932 — a doua gradaţie, 1936 — a treia gradaţie. 

Mai trebuie să amintim că a onorat și postul de profesor de muzică 
în cadrul Seminarului pedagogic din Cluj. 

Ca o încununare a tuturor acestor activități și a prestaţiei sale 
profesionale, în 1936 a fost ales rector al Conservatorului din Cluj. 
Detaliile alegerii în această înaltă calitate le aflăm din scrisorile lui și ale lui 
Augustin Bena, adresate lui George Breazul, care ocupa atunci funcția de 
inspector general al învățământului secundar din cadrul Ministerului 
Instrucțiunii, activitate detaliată în recenta monografie în curs de publicare 
la Editura Muzicală. La 15 noiembrie, respectiv 16 noiembrie 1936, ambii îi 
cereau sprijin pentru ocuparea postului (Negrea pentru că Bena nu vroia 
să-i dea formele către Minister în vederea numirii, Bena pentru că cerea 
ajutor să rămână în continuare). Din ambele scrisori înțelegem că Negrea 
obținuse zece voturi, iar Bena opt, două fiind acordate lui Simonis 
[8, p. 507-509]. 

Ştirea numirii ca rector este preluată şi de revista bucureșteană 
„Muzică şi Poezie”, care anunţă că „profesorul Marțian Negrea, distinsul 
compozitor şi colaborator al revistei noastre a fost ales rector al Academiei 
de muzică din Cluj, întrunind majoritatea absolută a voturilor colegilor săi” 
[5, p. 29]. 

Nu se cunosc detaliile prelungirii mandatului lui Bena şi ale 
refuzului numirii lui Negrea în fruntea instituției de învățământ artistic 
clujean. 

Se ştiu în schimb avantajele creatorului: premiul I la concursul 
de compoziție „George Enescu” — 1938, pentru Rapsodia română nr. 1, 
suita simfonică pentru orchestră Poveşti din Grui, dirijată de George Enescu 
în 1943, premiul Cremer — 1940, pentru colinda-passacaglie Ferice de el, 
studiile despre Eusebie Mandicevschi [14, pp. 15-17], Gheorghe Dima 
[15, pp. 11-12], monografia lui loan Caioni [14], sinteza muzicii românești 
contemporane [17, pp. 585-588], culegerile de folclor din Vorumloc, 
Poiana Sibiului şi Banat [6], culegerile de lieduri pe versuri de Lucian Blaga 
tipărite mai târziu, după definitivarea lor. 

Înainte de a contura activitatea creatoare desfăşurată la Cluj, 
se cuvin menționate alte două aspecte vizând momentele marcante ale 
vieţii omului și profesorului Marțian Negrea. 

În 1922 se căsătoreşte cu învăţătoarea Cornelia Socol, născută în 
1894, în Petroşani. Tot la Cluj trăiește bucuria venirii pe lume a celor trei 
copii pe care şi-i botează după vechiul sistem ardelenesc, cu nume 
intraductibile în limba maghiară, nume combinate însă cu un altul 
străvechi românesc:  Nicolae-Marian (6 ianuarie 1924), Sorin-Zeno 
(10 decembrie 1925) și Alexandru-Radu (25 mai 1927). Şi-a dorit din toată 
inima o fiică, pe care, neavând-o, a suplinit-o soţia fiului mijlociu şi apoi 
fiica acestora, Miruna, nepoata artistului, în prezent profesoară de pian la 
Ploieşti şi depozitara arhivei muzicianului. 

În pofida acestor drumuri aparent drepte şi scutite de ocolișuri, 
muzicianul are de înfruntat zguduirile crizelor epocii. Prin 1929 rămâne 
fără catedră, ajungând într-o situaţie materială atât proastă, încât trebuie 
„să mă despart şi de cărţile acestea care îmi sunt atât de dragi” [8, p. 133] — 
cum îi scria la 23 aprilie 1929 lui George Breazul, interesat de cumpărarea 
acestora. Cărţile în discuţie, pe care le ceda lui Breazul, considerat ca fiind 
„singurul care te ocupi cu Paleografia” merită a fi amintite pentru că 
stătuseră la baza documentării compozitorului în muzica bizantină: 
Anastasimatarul lui Macarie, tipărit la Viena în 1823, Irmologhionul aceluiaşi 
reformator al muzicii psaltice din ţara noastră, tipărit în același an, tot la 
Viena, Antologhionul de la Neamţ — 1840, Noul Anastasimatar, tipărit în 1854 
și Antifonarul din 1853. 

Activitatea sa didactică se împletește în mod armonios cu cea de 
elaborare și publicare a unor tratate de strictă necesitate pentru viitorii 
compozitori. El știe cel mai bine care este cuantumul cunoștințelor teoretice 
și practice ale celor ce vor reprezenta viitorul muzicii românești. De aceea, 
face propuneri concrete pentru îmbunătăţirea sistemului de formare a 
acestora. La 21 iunie 1931, propunea ca elevii Conservatorului să urmeze 
alături de cursul Principii şi armonie, timp de doi ani cursul de Contrapunct 
şi fugă şi cel puţin un an de Compoziţie. De asemenea, propunea să li se dea 
ocazia să conducă ansamblul coral şi cel orchestral, iar pe lângă orele de 
practică pedagogică să poată asista ca auditori la clasele de pian, vioară şi 
canto. În felul acesta se poate asigura o pregătire multilaterală profesională 
viitoarelor cadre didactice ce vor preda muzica și vor deveni animatorii şi 
organizatorii vieţii muzicale. 

În 1925 litografiase la Cluj Tratatul de instrumente muzicale, prima 
lucrare de acest gen în limba română, iar în 1932 primul Tratat de forme 
muzicale, publicat în 1937, de tipografia lui loan Kiraly. Tot la Cluj se 

înregistrează gestația Tratatului de armonie, litografiat la București, după 
cursul lui Alexandru Pașcanu și apoi tipărit, precum și a Tratatului de 
contrapunct şi fugă — cărți de căpătâi pentru învățământul nostru muzical. 

Conferințele sale, ținute la Conservator și în alte așezăminte de 
cultură clujene, încearcă să suplinească absenţa unor lucrări muzicale de 
strictă necesitate. O vom aminti doar pe cea intitulată Impresionism şi 
expresionism, reluată şi la Bucureşti, a cărei ciornă nedatată se păstrează în 
arhiva familiei. 

Dintr-o corespondenţă cu George Enescu aflăm că Negrea era 
considerat cel mai potrivit conducător al unui proiectat post de radio la 
Cluj. lată conţinutul integral al scrisorii maestrului din 15 iunie 1935, 
adresată compozitorului clujean, păstrată în fondul documentar al familiei: 


„Stimate Domnule Negrea, 

Colegul nostru, Alfred Alessandrescu n-a aflat încă nimic despre 
înființarea unui post de radio la Cluj. Însă și el şi eu suntem de acord 
pentru a găsi că nu poate fi mai nimerit director muzical al acestui 
post decât D-ta pentru care noi toţi colegii D-tale avem cea mai 
sinceră stimă. Eventual, te rog, arată aceste cuvinte cui de drept, 
dacă modesta mea părere îi interesează. Îţi urez noroc bun și sper că 
administraţia Radio va avea ideea fericită să-ți ofere acest titlu. 
Până atunci crede, te rog, în colegialele și (cuvânt indescifrabil, n. n. — 
V. V.) mele sentimente. George Enescu”. 


Dacă Viena înregistrase debutul componistic al tânărului descins de 
pe plaiurile Târnavelor, Clujul va fi leagănul dezvoltării sale creatoare. 
Aici prietena şi colega sa, pianista Ana Voileanu, va prezenta în primă 
audiție Sonatina, partitura ajunsă şi în mâinile lui Enescu, așa cum ne 
confirmă o scrisoare din 2 iulie 1924 a lui Rogozea — profesor interesat de 
catedra de clarinet de la Conservatorul clujean. În acest scop îi scria 
autorului Sonatinei, anunţându-l că „am fost rugat de maestrul Chiriac (sic!) 
să dau partitura de pian (compoziţia D-tră) maestrului Enescu, cu care am 
vorbit mult de D-tră, fiind foarte încântat”. 

Încă în 1922, creaţia lui Negrea era luată în consideraţie de 
muzicienii vremii, Fantezia simfonică fiind premiată la concursul Enescu. 
Cu ocazia premierii, Negrea îl cunoaşte personal pe Enescu şi prietenia 
dintre ei va dovedi o trăinicie nedezminţită și dezinteresată. 

Cea mai autentică dovadă de preţuire a creaţiei lui Negrea de către 
Enescu o găsim în interpretarea unor lucrări și în admiraţia pe care o nutrea 
pentru stilul propriu al muzicianului clujean, ce așeza temelii solide 
limbajului noii școli muzicale româneşti. Rapsodia I, născută tot la Cluj, 
obținea premiul I la același concurs în 1938, împreună cu Nunta în Carpaţi a 
lui Paul Constantinescu, iar suita Poveşti din Grui, scrisă tot în orașul de la 
poalele Feleacului, va fi prezentată publicului de George Enescu în 1943 și 
apoi, la 23 aprilie 1945, în concertul festiv pentru sărbătorirea a 25 de ani de 
la înființarea Societăţii Compozitorilor Români. 

Tot la Cluj, în 1934, va trăi bucuria premierei singurei sale lucrări 
vocal-dramatice, Păcat boieresc, pe care el însuși o va dirija, conform tradiției 
ce se statornicea la Opera Română de aici. Revista bucureșteană „Muzică și 
Poezie”, în numărul 7 din 1936, îi publică piesa pentru pian Din munți. 

Sigur că tot în perioada clujeană apar primele semne ale viitoarelor 
sale lucrări: Rapsodia română nr. 2, suita Prin Munţii Apuseni, Cvartetul 
de coarde, 10 Cântece pe versuri de Lucian Blaga, corul Păstorița pe versuri de 
Coşbuc, definitivat în perioada bucureșteană a activităţii sale. 

Dacă este greu, poate chiar imposibil, de realizat o distincţie netă 
între perioada clujeană și cea bucureșteană a lui Marțian Negrea, 
apartenenţa sa spiritualităţii transilvănene este o certitudine confirmată și 
de sursele literare la care apelează (Blaga, Coşbuc, Zaharia Bârsan ș.a.) de 
subiectele care-l inspiră şi mai ales de materialul muzical topit în creaţia sa. 
Aşa cum arătam în urmă cu două decenii [23], sursele arhaice domină 
întreaga operă a compozitorului, fie că este vorba de subiecte de talia celui 
oferit de Sadoveanu, fie de melosul popular, pentru prelucrarea căruia este 
un maestru neîntrecut, fie de cel de sorginte bizantină generator al 
amintitului  Recviem-parastas, bazat pe melodiile tradiționale ale 
înmormântării ortodoxe, practicate în catedrala arhidiecezană din Sibiu 
ş.a.m.d. 

Încă din 1926, Tiberiu Brediceanu îl încadra pe Marțian Negrea între 
„compozitorii Transilvaniei aparținători generației celei mai nouă” 
[9, p. 11], după Gheorghe Dima, Iacob Mureşianu, Ion Vidu ș.a. 

Revista la care colabora şi care-i urmărea îndeaproape activitatea 
anunța trei concerte de muzică românească la Praga, în programul cărora 
figurau, alături de lucrări de Enescu, Jora, Golestan, Rogalski, Mihalovici și 
cele ale lui Negrea [4, p. 30]. Are deci dreptate muzicologul Octavian Lazăr 
Cosma să-l încadreze pe Negrea, alături de Enescu, Jora, Drăgoi, 

Constantinescu, Andricu, printre „cei mai importanți compozitori din 
prima parte a veacului nostru” [11, p. 2]. 

Deşi mutată la București şi scriind deci de la distanță despre viaţa 
muzicală a metropolei noastre, „Societatea de mâine” prin pana lui 
V. Copilu-Cheatră, în retrospectiva activităților muzicale ale Clujului, 
numeşte trei personalități reprezentative ale orașului: scriitorul 
Ion Agârbiceanu, Negrea şi Ghidionescu (este vorba de Grigore 
Ghidionescu, pianist concertist, doctor în științe economice și juridice din 
Cluj) [10, pp. 62-64]. 

Cele trei personalităţi erau considerate între stâlpii de susţinere a 
vieţii muzicale a oraşului de pe Someş. 

În corespondența primită la Cluj se găsește și adresa din 
18 decembrie 1931 a Direcţiei presei şi informaţiilor din Preşedinţia 
Consiliului de Miniștri, prin care Negrea este informat că în Bulgaria va 
apărea un lexicon muzical, în care un capitol va fi rezervat muzicii 
româneşti şi i se cer informaţiile necesare privind activitatea şi creaţia sa. 
Este o dovadă din acea vreme că muzicianul era considerat, oficial, un artist 
reprezentativ al țării. 

La 13 martie 1942, Deutsches Wissenschaftliches Institut Rumaenien 
publica o succintă prezentare a istoriei muzicii românești, printre portretele 
reprezentanţilor săi cei mai străluciți aflându-se și cel al lui Marțian Negrea. 

Sunt doar câteva dintre dovezile faptului că muzicianul era 
considerat un reprezentant al artei sunetelor din ţara noastră încă înainte 
de perioada bucureşteană. 

